ฝ่ายค้านชี้พ.ร.บ.2ล้านล้านเลี่ยงกฎหมาย
‘วิรัตน์’ ชี้พิรุธร่าง พ.ร.บ.2 ล้านล. เลี่ยง รธน. จี้ใช้เกณฑ์ระเบียบพัสดุกำกับ ‘ประเสริฐ’ ให้ฝ่ายค้านรอแก้ในชั้น กมธ.
29 มี.ค. 2556

‘วิรัตน์’ ชี้พิรุธร่าง พ.ร.บ.2 ล้านล. เลี่ยง รธน. จี้ใช้เกณฑ์ระเบียบพัสดุกำกับ ‘ประเสริฐ’ ให้ฝ่ายค้านรอแก้ในชั้น กมธ. 
เวลา 14.00 น.การประชุมสภาผู้แทนราษฎรพิจารณาร่าง พ.ร.บ.ให้อำนาจกระทรวงการคลังกู้เงิน 2 ล้านล้านบาท นายวิรัตน์ กัลยาศิริ สส.สงขลา พรรคประชาธิปัตย์ (ปชป.) อภิปรายว่า ร่าง พ.ร.บ.กู้เงินฯ มีความพิรุธที่จะหลีกเลี่ยงบทบัญญัติในรัฐธรรมนูญหลายมาตรา อาทิ มาตรา 67 ที่ระบุถึงสิทธิของบุคคลที่มีส่วนร่วมกับรัฐในการอนุรักษ์ และการดำเนินโครงการที่อาจก่อให้ผลกระทบต่อชุมชนอย่างรุนแรงจะกระทำไม่ได้ รวมถึงมาตรา 167 ที่ว่าด้วยการใช้เงินของประเทศต้องคำนึงถึงกิจกรรม แผนงาน โครงการของการใช้จ่าย
ทั้งนี้ เนื่องจากเครื่องมือสำคัญที่จะนำมากำกับการบังคับใช้ ร่าง พ.ร.บ.กู้เงิน วงเงิน 2 ล้านล้านบาท อย่างร่าง พ.ร.บ.การให้เอกชนร่วมลงทุนในกิจการของรัฐ พ.ศ.... ฉบับที่แก้ไข และ พ.ร.บ.การให้เอกชนร่วมลงทุนในกิจการของรัฐ พ.ศ.2535 ถูกแก้ไข ทำให้เห็นชัดเจนว่ารัฐบาลชุดปัจจุบันมีความพยายามหลบเลี่ยงการปฏิบัติตามรัฐธรรมนูญ และกฎหมายอื่นๆ ที่เกี่ยวข้อง เหมือนอย่างที่เคยเห็นมาแล้วกับพฤติกรรมก่อนหน้านี้
“สส.ฝ่ายค้าน เสนอให้เขียนข้อกฎหมายให้ชัดเจน ไว้ในร่าง พ.ร.บ.กู้เงิน วงเงิน 2 ล้านล้านบาท ว่าจะใช้หลักเกณฑ์ของกฎหมายตัวใด เช่น ระเบียบพัสดุสำนักนายกฯ ดังนั้นผมเห็นว่าร่างกฎหมายฉบับนี้ต้องมีการพิจารณาให้ละเอียดรอบคอบ ไม่เช่นนั้นประเทศชาติจะเสียหายนับ  5 ล้านล้านบาท” นายวิรัตน์ กล่าว
นายประเสริฐ จันทรรวงทอง รมช.คมนาคม ชี้แจงว่า ในร่างพ.ร.บ.กู้เงิน 2 ล้านล้านบาท สามารถแก้ไขเปลี่ยนแปลงได้ในชั้นกรรมาธิการ เช่น ในมาตรา 15 ที่ระบุว่า เมื่อคณะรัฐมนตรีมีมติอนุมัติให้ดำเนินโครงการและจัดสรรเงินกู้เพิ่มการดำเนินโครงการแล้ว ให้บริหารจัดการโครงการและจัดสรรเงินกู้ตามวงเงินที่อนุมัติต่อไป ทั้งนี้ตามหลักเกณฑ์และวิธีการที่ ครม. กำหนด ถ้ามองว่าต้องแก้ไข สส.ฝ่ายค้าน สามารถพูดคุยแก้ไขได้